Гюнтер Айх
Посланията на дъжда

Превод от немски: Венцеслав Константинов, —

chitanka.info

Известия, за мен определени,

трополят от дъжд на дъжд,

от каменен на керемиден покрив,

разпространяват се като зараза,

контрабандна вещ, доставена на някой,

който не я иска —

Отвъд стената ламарина на прозореца дрънчи,

ехтящи буквички, които се подреждат

и дъждът говори

на език, за който мисля,

че не разбира никой, освен мене —

Изумен дочувам

послания на отчаянието,

послания на бедността

и послания на упрека.

Обижда ме, че са отправени към мен,

понеже никаква вина не чувствам.

С ясен глас изричам,

че не се страхувам от дъжда и неговите обвинения,

също и от онзи, който ми ги праща,

че ще дойде час,

когато ще изляза да му отговоря.

1949

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.